b'\n_START_ARTICLE_\nSenja og Troms\xc3\xb8 sorenskriveri\n_START_PARAGRAPH_\nSenja og Troms\xc3\xb8 sorenskriveri var et sorenskriveri fra 1755 til 1854 som dekket hele n\xc3\xa5v\xc3\xa6rende Troms fylke. Ved reskript 28. februar 1755 ble Senja sorenskriveri (1591-1755) og Troms\xc3\xb8 sorenskriveri (1591-1755) sl\xc3\xa5tt sammen til Senja og Troms\xc3\xb8 sorenskriveri. Foranledningen var amtmannes "Forestilling" om at begge de gamle sorenskriveriene "beqvemmelig" kunne betjenes av en sorenskriver, og at denne da ville kunne ha "n\xc3\xb8dt\xc3\xb8rftigt Levebr\xc3\xb8d", og ikke som til n\xc3\xa5 at begge sorenskriverne hadde levd i "stor Fattigdom". Det var n\xc3\xa5 ogs\xc3\xa5 god anledning til sammensl\xc3\xa5ing, ettersom Senja sorenskriveri var ledig etter Tobias Hichmanns d\xc3\xb8d sommeren 1754. Til sorenskriver ble i samme reskript utnevnt "den i Troms\xc3\xb8 nuv\xc3\xa6rende Sorenskriver", Wilhelm Mouritz Thomassen. Thomassen hadde v\xc3\xa6rt sorenskriver i Troms\xc3\xb8 fra 1744, og hadde ogs\xc3\xa5 fungert i Senja fra juni 1752 til juli 1753 og fra oktober 1754._NEWLINE_Tinglagene i Senja distrikt var: Kv\xc3\xa6fjord, Sand, Fauskev\xc3\xa5g, Astafjord, Dyr\xc3\xb8y, Torsken og Gisund. Navnene p\xc3\xa5 tinglagene holdt seg stabil i hele perioden 1750-1854, bortsett fra at Torsken tinglag endret navn fra Torsken, Gryllefjord, Berg og Mefjord mellom 1750 og 1775, mens Baltestad og Gisund ble Gisund tinglag mellom 1750 og 1775._NEWLINE_Tinglagene i Troms\xc3\xb8 distrikt var: Hilles\xc3\xb8y (1750-1845), Helg\xc3\xb8y (1750-1790), Troms\xc3\xb8 og Helg\xc3\xb8y (1790-1812), Karls\xc3\xb8y og Lyngen (1790-1812), Karls\xc3\xb8y (1812-1854), Lyngen (1812-1854), Troms\xc3\xb8 (1838-1854) og Skjerv\xc3\xb8y (1750-1854). I Troms\xc3\xb8 distrikt forekom flere delinger og omorganiseringer. I 1790 ble det gamle Helg\xc3\xb8y tinglag delt i to: Troms\xc3\xb8 og Helg\xc3\xb8y tinglag og Karls\xc3\xb8y og Lyngen tinglag. Ved reskript 30. desember 1812 ble det igjen omorganisering i dette omr\xc3\xa5det. Sognene Karls\xc3\xb8y og Helg\xc3\xb8y ble n\xc3\xa5 eget tinglag under navn av Karls\xc3\xb8y tinglag. Helg\xc3\xb8y sogn ble overf\xc3\xb8rt fra Troms\xc3\xb8 og Helg\xc3\xb8y tinglag, og Karls\xc3\xb8y sogn ble overf\xc3\xb8rt fra Karls\xc3\xb8y og Lyngen tinglag. Resten av de to gamle tinglagene ble fra n\xc3\xa5 til Troms\xc3\xb8 tinglag og til Lyngen tinglag. Kongelig resolusjon 16. juli 1845 opphevet Hilles\xc3\xb8y tinglag. Den delen av tinglaget som tilh\xc3\xb8rte Troms\xc3\xb8 Prestegjeld, alts\xc3\xa5 Malangen og de indre og nordre delene av Kval\xc3\xb8ya, ble lagt til Troms\xc3\xb8 tinglag, mens den delen som tilh\xc3\xb8rte Hilles\xc3\xb8y sogn ble lagt til Gisund tinglag. Dette sistnevnte omr\xc3\xa5det omfattet g\xc3\xa5rdene fra Brensholmen til Rekvik/Madseng p\xc3\xa5 Kval\xc3\xb8ya, og \xc3\xb8yene utenfor fra og med Ed\xc3\xb8ya til og med Russholmen og Auv\xc3\xa6r. Dermed var Senja distrikt blitt noe utvidet, og den gamle grensen, Malangen (fjorden), mellom Senja distrikt og Troms\xc3\xb8 distrikt var blitt forandret._NEWLINE_Ved kongelig resolusjon 28. august 1854 ble det bestemt at Senja og Troms\xc3\xb8 sorenskriveri igjen skulle deles i to sorenskriverier: Senja sorenskriveri og Troms\xc3\xb8 sorenskriveri. De delene av det gamle embetsarkivet som ikke "bequemmelig" kunne deles skulle "overgaae" til Troms\xc3\xb8 sorenskriveri. Det hadde delvis v\xc3\xa6rt f\xc3\xb8rt separate arkivserier for de to distriktene. Dette gjelder for eksempel panteb\xc3\xb8kene for hele perioden og skifteprotokollene etter ca. 1806. Ogs\xc3\xa5 en del pakkesaker ble arkivert distriktsvis, f.eks. auksjoner fra 1803 og skiftedokumenter fra ca. 1806._NEWLINE_Grensen mellom de nye sorenskriveriene fra 1855 ble omtrent den samme som hadde v\xc3\xa6rt f\xc3\xb8r 1755, da Malangen (fjorden) var grense mellom sorenskriveriene. En del av Kval\xc3\xb8ya tilh\xc3\xb8rte imidlertid n\xc3\xa5 Senja sorenskriveri (se ovenfor). Senja sorenskriveri skulle n\xc3\xa5 innbefatte tinglagene Gisund, Dyr\xc3\xb8y, Astafjord, Torsken, Sand, Kv\xc3\xa6fjord og Fauskev\xc3\xa5g. Troms\xc3\xb8 sorenskriveri skulle best\xc3\xa5 av tinglagene Karls\xc3\xb8y, Skjerv\xc3\xb8y, Lyngen og Troms\xc3\xb8._NEWLINE_5. januar 1855 ble det utnevnt sorenskrivere til begge sorenskriveriene. Hellen Marius Nerdrum overtok Senja sorenskriverembete 2. juli 1855, og Carl Frimann Schanche overtok Troms\xc3\xb8 sorenskriverembete 20. juli samme \xc3\xa5r. Begge overtok embetene etter sakf\xc3\xb8rer Nils Johan Nilsen, som hadde v\xc3\xa6rt konstituert sorenskriver i Senja og Troms\xc3\xb8 sorenskriverembete fra 1853. Ved de nevnte overtakelsene 2. og 20. juli framg\xc3\xa5r det klart at Nilsen hadde v\xc3\xa6rt konstituert i to embeter. Alts\xc3\xa5 har det gamle Senja og Troms\xc3\xb8 sorenskriverembete opph\xc3\xb8rt \xc3\xa5 eksistere en gang mellom 28. august 1854 og 2. juli 1855._NEWLINE_Grensen mellom de nye sorenskriveriene ble omtrent den samme som den hadde v\xc3\xa6rt f\xc3\xb8r 1755, da Malangen (fjorden) var grense mellom sorenskriveriene. En del av Kval\xc3\xb8ya tilh\xc3\xb8rte imidlertid n\xc3\xa5 Senja sorenskriveri. Det ble ikke fastsatt noen dato for delingen. Det gamle Senja og Troms\xc3\xb8 sorenskriverembete opph\xc3\xb8rt \xc3\xa5 eksistere en gang mellom 28. august 1854 og 2. juli 1855. Vi er kommet til at 1. januar 1855 kan v\xc3\xa6re en hensiksmessig dato \xc3\xa5 bruke n\xc3\xa5r det gjelder delingen av embetet.\n_START_SECTION_\nSorenskrivere\n_START_PARAGRAPH_\n1755-1781 Wilhelm Mouritz Thommesen, allerede fra 1744 i Troms\xc3\xb8 sorenskriveri_NEWLINE_1782-1791 Ole Bornemann Heiberg_NEWLINE_1791           N. S. Bierum, konstituert_NEWLINE_1791-1792 Gunder Andreas Hammer_NEWLINE_1792-1795 Nicolay Christian Kolderup, konstituert_NEWLINE_1796-1802 Peter Hanning Hammer_NEWLINE_1802-1822 Johannes Henrich Aas_NEWLINE_1823-1836 Johan Roland Nilson_NEWLINE_1836-1838 Jakob Motzfeldt Schive, konstituert_NEWLINE_1838-1853 Niels Peter Trosdahl_NEWLINE_1853-1855 Nils Johan Nilsen, konstituert. Nilsen var konstituert i Senja til 2. juli 1855 og i Troms\xc3\xb8 til 20. juli samme \xc3\xa5r\n_START_SECTION_\nArkiv\n_START_PARAGRAPH_\nArkivene etter Senja og Troms\xc3\xb8 sorenskriveri oppbevares ved Statsarkivet i Troms\xc3\xb8. Sv\xc3\xa6rt lite av det bevarte arkivmaterialet er kommet bort. Fra 1892 ble arkivene avlevert puljevis fra sorenskriverne i Troms til Statsarkivet i Trondheim. F\xc3\xb8rste avlevering p\xc3\xa5 25 protokoller ble mottatt fra Sorenskriveren i Troms\xc3\xb8 18.2.1892. I 1896 kom 17 protokoller, de fleste fra tida f\xc3\xb8r 1855. Det var nye avleveringer i 1910 og 1911. I 1924 kom 28 kasser arkivsaker, n\xc3\xa5 fra Malangen sorenskriveri, som enda hadde arkivsaker fra 1700-tallet. Fra samme sorenskriveri kom en avlevering i 1951, men denne inneholdt ikke arkivmateriale fra Senja og Troms\xc3\xb8 sorenskriveri._NEWLINE_Fra Senja sorenskriveri kom f\xc3\xb8rste avlevering av arkiv i 1896 og neste i 1919. En avlevering i 1931 inneholdt blant annet arkivsaker fra 1850-tallet, og dette var den siste avleveringen som inneholdt materiale som proveniensmessig tilh\xc3\xb8rer Senja og Troms\xc3\xb8 sorenskriveri. De mest sentrale protokollseriene ble overf\xc3\xb8rt fra Statsarkivet i Trondheim til Statsarkivkontoret i Troms\xc3\xb8 da dette ble opprettet i 1952. I 1983 ble pakkesakene og noen protokoller overf\xc3\xb8rt. Arkivet etter Senja og Troms\xc3\xb8 sorenskriveri er p\xc3\xa5 48,5 hyllemeter._NEWLINE_Det hadde delvis v\xc3\xa6rt f\xc3\xb8rt separate arkivserier for de to distriktene i Senja og Troms\xc3\xb8 sorenskriveri. Dette gjelder for eksempel panteb\xc3\xb8kene for hele perioden og skifteprotokollene etter ca. 1806. Ogs\xc3\xa5 en del pakkesaker ble arkivert distriktsvis, for eksempel auksjoner fra 1803 og skiftedokumenter fra ca. 1806. Det ser ut som at sorenskriver Nils Johan Nilsen begynte med f\xc3\xb8ring av separate protokollserier for de to distriktene ca. ved \xc3\xa5rsskiftet 1854/55. N\xc3\xa5 ble det f\xc3\xb8rt separate serier ogs\xc3\xa5 for kontorhold (journaler og kopib\xc3\xb8ker), for rettergang (justisprotokoller) og for overformynderiet. En justisprotokoll for Senja p\xc3\xa5begynt 30. mars 1855, er autorisert 26. mars 1855 "for Senjens Sorenskriverie". En journal (1836-61), p\xc3\xa5begynt for Senja og Troms\xc3\xb8 og avsluttet i Troms\xc3\xb8, har lakune fra 16.5.1853 til 19.1.1855. Ikke noe er utrevet av denne journalen, begge datoene er f\xc3\xb8rt p\xc3\xa5 hver sin side av samme ark. En journal for Senja er p\xc3\xa5begynt 22.1.1855. En kopibok for Senja og Troms\xc3\xb8 er avsluttet 31.12.1854. Kopibok for Senja er begynt samme dato. Kopibok for Troms\xc3\xb8 er begynt 1.1.1855. En formynderrulle for Senja er begynt 22.1.1855. P\xc3\xa5 denne bakgrunn kan 1. januar 1855 v\xc3\xa6re en hensiktsmessig dato \xc3\xa5 bruke for delingen av Senja og Troms\xc3\xb8 sorenskriveri.'